13. schôdza NR SR - 1.deň - B. popoludní
Dátum: 2024-05-09
Poslanec: Stachura, Peter (KDH)
Druh vystúpenia: Vystúpenie v rozprave

146. Vážené kolegyne, kolegovia, nechcem vás už veľmi trápiť a unavovať, už je pokročilá doba, ale musím zareagovať, lebo pani ministerka má viackrát spomenula ako štátneho tajomníka. Teda dúfam, že myslí bývalého, lebo ona má svojich štátnych tajomníkov. A tu musím zareagovať. Spomínali ste, že teda tých mediálnych influencerov, tak ja vám to veľmi rád vysvetlím, ako som to myslel. Na vašom ministerstve momentálne pôsobí pán Štofko a videli sme fotky, ktorými sa chválite, že vo vašom tíme pracuje aj pán Smatana a ja ich, prepáčte, ale považujem za mediálnych influencerov, alebo teda medicínskych influencerov, pretože boli spoločne v, alebo neviem, či ešte sú, ale minimálne pán Smatana vo firme Msquare, ktorá mala tržby len tak pre zaujímavosť 800-tisíc eur ročne, a sú naozaj influenceri, pretože ovplyvňujú verejnú mienku a dokonca teda nielen teda tej laickej verejnosti, ale aj odbornej verejnosti. Vôbec nevieme, kto ich financuje. Možno to by mohlo zaujímať koaličných partnerov, teda koaličných kolegov, že teda ak chcú na tie, tie neziskovky lustrovať, tak možno aj nejaké eseročky, ktoré tuná influencujú, to znamená ovplyvňujú dianie v zdravotníctve. Každopádne títo dvaja páni povedali, a to mi musíte, možno teda mi pritakáte, že pred voľbami bolo stretnutie, kde títo dvaja páni robili také stretnutie, že ako sa majú budúci ministri, potenciálni, správať v zdravotníctve a tak ďalej, robili to zadarmo, a bolo povedané, že nikdy sa, teda nebudú pracovať na ministerstve zdravotníctva, teraz vidíme, že minimálne jeden z nich tam pracuje. Čiže to je k tomu, k tým medicínskym influencerom. Čo sa týka, čo sa týka teda tých raňajok s novinármi. No to je také zaujímavé, zaujímavé, zaujímavé spestrenie. Ja by som bol veľmi rád, keby ste možno viac rozprávali možno aj s nami zo zdravotníckeho výboru, lebo viete, akože robiť si raňajky s ministra... teda s novinármi je fajn pre piár, ale preto, aby sme vedeli, ako vyzerajú napríklad tie vaše projektové karty, tak bolo by dobré, aby ste možno robili stretnutia aj s niekým iným ako s novinármi. Čo sa týka, čo sa týka teda tých poplatkov, no pani ministerka, veď my čakáme, ja som sa stále pýtal, že aké riešenie ponúkate tuná pre tie poplatky. My sme s jedným riešením prišli, dokonca sme vám ho ukázali, povedali sme, že čo tým myslíme, všetci zo strany HLAS a takisto SMER sa zdržali hlasovania. To znamená, že ste nepodporili tento návrh a ja ešte raz zopakujem, o čo išlo. Chceli sme, aby minimálne 35 % ordinačných hodín museli povinne lekári objednávať. To znamená, tí, ktorí neobjednávajú vôbec, a preto sa tvoria rady ráno pred ambulanciami, tak tí mali povinnosť objednávať. Rovnako sme mali, sme mali zámer, aby sa nemohla delegovať služba, že si viete objednať termín za poplatok cez TopDoktorov, eČasenky a tak ďalej, tak aby táto možnosť nebola možná, aby tá, ten manažment pacienta bol naozaj pre pacienta bezplatný. A čo bolo asi to najdôležitejšie, čo u nás veľmi chýba, kde je veľký problém, je, že o tom, či dostanete termín u lekára, nerozhoduje to, aký máte akútny stav, to znamená, či ten termín potrebujete veľmi rýchlo, alebo si môžete naňho počkať niekoľko mesiacov, ale rozhoduje to, či ste ochotný zaplatiť. A toto sme chceli riešiť, odmietli ste to, tak ja očakávam, že prídete v najbližších dňoch s vaším riešením, ako chcete túto situáciu zlepšiť a nastaviť inak. Čo sa týka tých benefitov, spomínali ste, že benefity, že sme tuná, že to teda ako teraz som otočil a nejako len politicky zneužívam. No nie, keď ste počúvali sprá... keď ste počúvali pozorne, ale asi nie, lebo sa tam bavíte, tak ste museli počuť, že tie benefity, som povedal, že niektoré sú racionálne, niektoré menej a tie, ktoré sú menej racionálne, mali by sme sa zamyslieť, kam tieto zdroje máme nasmerovať. Čiže nie je to tak, že som teraz nejako otočil, ja som stále hovoril, že určite sú skupiny obyvateľstva, ktoré tie benefity potrebujú, pretože si ich nemôžu dovoliť. A potom sú skupiny obyvateľstva, ktoré možno by bez tých benefitov žiť mohli a kde by sme tieto zdroje mohli vynaložiť efektívnejšie a lepšie. Čo sa týka tej vízie, pani ministerka, no sedem mesiacov, sedem mesiacov je dosť dlhá doba minimálne urobiť si tri priority. Povedať si, dobre, horí momentálne APS-ka, horia nám poplatky, horí nám neviem čo ešte, a týmto trom bodom sa musíte venovať v zmysle vízie. To znamená, tie vaše povestné projektové karty, ktoré nikto nevidel. Mali ste aspoň v týchto troch bodoch nám ukázať, povedať, takto to budeme riešiť. Čo ešte chcem povedať, lebo tu stále hovoríte, že tie naše návrhy, ktoré sme vám doniesli, že tak to bolo, akože nebolo prijaté odbornou obcou. No ja som vám povedal aj na tom stretnutí, kde ste si našli na nás polhodiny čas, že je dôležité mať vlastný názor. Viete, ono keď sa venujete, respektíve budete sa pýtať tej odbornej obce, čo si ona o tom myslí, tak ona sa v prvom rade vyľaká, lebo každá zmena, ktorá by sa ich mohla dotknúť, je vnímaná najprv veľmi rezervovane. No čo sa to môže pre mňa stať? Však ja sa budem musieť nejak iným spôsobom prispôsobiť. Čiže ono vy keď prídete s tým, že nemáte žiadnu predstavu, ako by to mohlo vyzerať a teraz pýtate sa tých odborníkov, ktorí sú už 20 rokov zacyklení v tom cykle a myslia si, že to je správne, no tak asi vám akože nič svetoborné nepovedia. Hej, čiže keď niekto príde s nejakým novým návrhom, s nejakým novým návrhom, tak mali by ste mať dostatočnú silu na to, aby ste ich vedeli presvedčiť o tom, že takto to teraz bude, lebo je to pre pacienta dôležité. A čo si myslím, je dôležité, že vy nie ste tuná zástupkyňou pani, pani Prokopovej alebo nejakých odborných spoločností, vy tu máte zastupovať záujmy pacientov. To by malo byť základ každého ministra, každého, každého poslanca, že vy tu nie ste za to, aby ste podľahli lobingu nejakých skupín. Lebo každý má svoje záujmy a vy ste tu práve ten arbiter, ktorý má lobovať za pacientov. Vy ste tu preto a preto ste ministerkou, aby ste obhajovali záujmy pacientov. Nie pani Prokopovej, nielen odbornej spoločnosti pediatrov, ale vy tu musíte bojovať do poslednej nitky za pacientov. A toto my tu nevidíme. Rozprávate sa, smejete sa veselo, ale toto je dôležité, toto chceme vidieť od pani ministerky a nieže tuná prichádza s alibistickými nejakými riešeniami, ktoré de facto nikomu nepomáhajú, ale je za peknú, môže si odfotiť opäť niečo zase na Instagram, nahodiť a všetci sme vysmiatí a spokojní. No proste takto to nefunguje. Pani ministerka, my vám v podstate chceme pomôcť. My vám chceme pomôcť, lebo tá práca ministra zdravotníctva je veľmi náročná, je to náročný, náročný rezort. Takže my vám chceme pomôcť, aby ste ten rezort prepustili niekomu, kto bude kompetentnejší a ktorý bude, kto bude mať väčší elán, bude sa viac snažiť, aby zdravotníctvo na Slovensku posunul dopredu. Ďakujem pekne. (Potlesk.)